Det er Uge Sex, og i år er der fokus på samtykke. Nanna Brix fra Aalborg ville ønske, at samtykke havde været på skoleskemaet, da hun var ung og gentagne gange blev udsat for overgreb af en ekskæreste.

Børn og unge skal mærke, forstå og respektere egne og andres grænser. Derfor er "samtykke" overskriften på årets udgave af Uge Sex, hvor skoler landet over sætter seksualundervisning på skoleskemaet. Der er rigeligt at tage fat på. Hver fjerde af de unge i alderen 16-29 år har nemlig været i tvivl om, hvorvidt de har overskredet deres sexpartners grænser. - Seksualundervisning er et effektivt og forebyggende værn mod grænseoverskridende adfærd, seksuelle overgreb og voldtægt, siger Lene Stavngaard, der er national chef i Sex og Samfund. Ekskæresten respekterede ikke et nej En af dem, der har oplevet at få overskredet sine grænser, er 29-årige Nanna Brix fra Aalborg. Da hun var ung teenager, besluttede hun og en ekskæreste sig for at afprøve analsex, men hun opdagede hurtigt, at det gjorde meget ondt på hende. - Jeg græd og sagde, at det gjorde ondt, og at han skulle stoppe, men det gjorde han ikke. Han fortsatte, siger Nanna Brix. Flere andre gange i løbet af forholdet oplevede Nanna Brix, hvordan et ”nej” til sex ikke blev respekteret. Dengang så hun det ikke som overgreb. - Vi var jo unge, og han var min kæreste, så jeg så ikke et problem i det. Jeg skulle jo sørge for, at han fik sit – men sådan er det jo ikke i et forhold, siger Nanna Brix. Behov for en kulturændring I 2021 trådte en ny samtykkelov i kraft, der betyder, at det er strafbart at have samleje med en person, der ikke samtykker. Siden da er antallet af anmeldelser og sigtelser for voldtægter steget markant. - Samtykkeloven er en afgørende milepæl, men samtykke handler om mere end jura. Vi har brug for en markant og langsigtet kulturændring for at forebygge overgreb. Og det kræver et grundlæggende opgør med de myter, normer og forventninger til køn, der hersker i vores samfund, siger Lene Stavngaard fra Sex og Samfund. Netop derfor er det vigtigt i en tidlig alder at lære om grænser og samtykke. - Et overgreb er et overgreb, og det har mange ansigter Nanna Brix ville ønske, at samtykke havde været på skoleskemaet, da hun gik i folkeskole. I hendes tilfælde gik der flere år før hun forstod, at det, hun havde oplevet, var overgreb. - Jeg synes, at det er vigtigt, at debatten bliver taget. Overgreb sker både i parforhold og uden for parforhold. Man er ikke forkert, bare fordi man først har sagt ja og bagefter siger nej. Et overgreb er et overgreb, og det har mange ansigter. Kampagnen sætter fokus på facetterne af et overgreb, siger Nanna Brix. Det er også derfor, hun vælger at fortælle sin historie. Hun håber, at andre unge, der får overskredet deres grænser, kan se, at det er forkert. - Ved at vi tager snakken, håber jeg, at det kan sænke antallet af overgreb, siger hun. 23.306 elever og 906 undervisere i Nordjylland har tilmeldt sig Uge Sex.